ועדת העבודה, הרווחה והבריאות, כנסת 20, פרוטוקול מספר 332, 2016-08-01 10:30

אלי אלאלוף: בוקר טוב, חברים.

אלי אלאלוף: היום ה-1 באוגוסט 2016, כ"ו בתמוז תשע"ו, השעה 10:36.

אלי אלאלוף: הצעת חוק הרשות לגיל הרך, התשע"ו-2015, הצעת חוק של חברי הכנסת אורלי לוי, יעקב מרגי, יפעת שאשא ביטון, מנו טרכטנברג, אלי אלאלוף ודוד אמסלם.

אלי אלאלוף: אנחנו ממשיכים.

מנואל טרכטנברג: הצעה לסדר, אדוני היושב-ראש.

אלי אלאלוף: בבקשה.

מנואל טרכטנברג: בוקר טוב לכולכם.

מנואל טרכטנברג: צר לי להתחיל את הבוקר שהיה צריך להיות בוקר משמח בציון עובדה שאולי לא כולכם שמתם לב אליה.

מנואל טרכטנברג: אתמול נפל דבר בישראל - -

<ולרי זילכה: שמנו לב.

מנואל טרכטנברג: - - ילדי הגיל הרך עד גיל שלוש הפכו למקרי סעד.

מנואל טרכטנברג: לא החינוך חשוב, לא הבריאות שלהם, לא ההתפתחות שלהם, הם הפכו למקרי סעד.

מנואל טרכטנברג: הם היו מטופלים כנראה על-ידי עובדות סוציאליות כמקרי סעד.

מנואל טרכטנברג: מה למשרד הרווחה ולגיל הרך מלבד אותם ילדים ששייכים למשרד הרווחה בשל הטיפול במוגבלויות?

מנואל טרכטנברג: והכול בגלל שיקול פוליטי שאף אחד לא מבין.

מנואל טרכטנברג: לפעמים יש שיקולים פוליטיים לגיטימיים, אבל לקחת את הפעוטים שלנו ולהעביר אותם כלאחר יד למשרד שלא שייך, אין שום מקום בעולם שזה קורה, ואנחנו פה נמצאים חסרי אונים.

מנואל טרכטנברג: אנחנו מנסים פה להרים מועצה לגיל הרך, אחרי חשיבה מעמיקה, שתשכון במשרד החינוך, וזה שם ללעג את כל המאמץ הזה.

מנואל טרכטנברג: צר לי מאוד.

מנואל טרכטנברג: זה בוקר שהיה צריך להיות בוקר משמח ומסר להורים ולילדי ישראל, אבל אנחנו ניצבים בפני שוקת שבורה.

מנואל טרכטנברג: שוב, לא בשל סיבה טובה, אלא בשל שיקול פוליטי שאפילו אותו אי-אפשר להבין.

מנואל טרכטנברג: תודה.

<דבורה ספיר אליעזר: אני ממשרד הכלכלה והתעשייה.

<דבורה ספיר אליעזר: רק כמה הבהרות.

<דבורה ספיר אליעזר: החלטת הממשלה שעברה אתמול ביקשה להעביר את כל תחומי התעסוקה שנמצאים היום תחת משרד הכלכלה והתעשייה למשרד הרווחה והשירותים החברתיים, כשעל-פי החלטת הממשלה המשרד ייקרא "משרד העבודה, הרווחה השירותים החברתיים", כך שבסופו של דבר זה לא שינה את המצב המהותי שהיום מעונות היום והטיפול בילדים בגילאי אפס עד גיל שלוש - - -

<רויטל לן כהן: מלידה עד שלוש.

<דבורה ספיר אליעזר: מגיל לידה עד גיל שלוש מטופלים תחת קורת הגג של תחום התעסוקה במשרד הכלכלה.

<דבורה ספיר אליעזר: אם החלטת הממשלה תאושר בכנסת זה יהיה תחת משרד העבודה, הרווחה והשירותים החברתיים.

אלי אלאלוף: תודה.

אלי אלאלוף: חשבתי שיש לך הודעה טכנית.

<דבורה ספיר אליעזר: עוד הודעה טכנית.

<דבורה ספיר אליעזר: ביקש השר - - -

אלי אלאלוף: תקשיבי.

אלי אלאלוף: תקשיבי בבקשה.

אלי אלאלוף: זו הודעה פוליטית של חבר הכנסת טרכטנברג.

אלי אלאלוף: זה לא פונה לעובדים, עובדי המדינה.

אלי אלאלוף: אין לכם מה להתייחס.

אלי אלאלוף: לצערי אני גם מסכים עם פרופ' טרכטנברג.

אלי אלאלוף: זה חלום אישי של 20 שנה שכל נושא החינוך יהיה במשרד החינוך, לא קשור למי השר פה או שם.

אלי אלאלוף: מעניין אותי הילד כמו פרופ' טרכטנברג, אבל יש החלטת ממשלה, ואנחנו דמוקרטיה, ונכבד את החלטות הממשלה.

אלי אלאלוף: לא ניתן לשנות את הממשלה, זו היחידה שמוסמכת לקבל החלטות, והיא קיבלה את מה שהיא קיבלה.

אלי אלאלוף: היא צריכה לבוא לכנסת ושם במליאה נוכל לעשות נאומים פוליטיים.

אלי אלאלוף: כרגע אני מבקש להשאיר את זה ברמה המקצועית ולדון בנושא – להמשיך בקריאת החוק.

יגאל גואטה: מבחינה משפטית זה לא נוגד משהו, ההחלטה שהממשלה קיבלה?

יגאל גואטה: הרי כל הדבר הזה במהות זה חינוך, חינוך, חינוך.

<שמרית שקד-גיטלין: זה היה תחת משרד העבודה, כשהוא נקרא "משרד - - -

יגאל גואטה: כל הצעת החוק הזאת זה שר החינוך, שר החינוך.

יגאל גואטה: הכול משתנה עכשיו לשר הרווחה?

יגאל גואטה: אם זה לא עובר למשרד החינוך, מה אנחנו עושים בהצעת החוק הזאת?

<שמרית שקד-גיטלין: כשדנו בהצעה הזאת זה לא היה עדיין במשרד החינוך.

יגאל גואטה: רצינו שזה ילך למשרד החינוך.

יגאל גואטה: אבל עכשיו, אחרי שהממשלה הביע את דעתה שזה הולך בוודאות למשרד הרווחה, השאלה אם אנחנו לא סתם - - -

אלי אלאלוף: אם מותר לי - - -

יגאל גואטה: מבחינה משפטית אני לא מבין את המשמעות.

אלי אלאלוף: אם מותר לי לתקן, אמרתי שאני לא שמח על המהלך הזה - -

יגאל גואטה: גם אני לא.

אלי אלאלוף: - - על החלטת הממשלה.

אלי אלאלוף: אני לא שמח, אבל זו עובדה.

אלי אלאלוף: אני גם אזרח ויודע לכבד.

אלי אלאלוף: פה זה נכנס למשרד העבודה.

אלי אלאלוף: הובטח בשיחות שהיו לפני כן שכל התחום יישאר כמשרד העבודה בתוך משרד הרווחה והתעסוקה.

אלי אלאלוף: הוא אמור להישאר מערכת עצמאית.

אלי אלאלוף: זה חלק מהשיקולים שאנחנו נצטרך - - -

יגאל גואטה: משרד החינוך – אז מה אנחנו עושים?

אלי אלאלוף: זה חלק מהבעיות שלנו כאנשי ציבור שנבחרנו.

אלי אלאלוף: אנחנו נמצאים בנקודת משבר.

אלי אלאלוף: דיונים נוספים שקשורים לשינויים הממשלתיים שהיו אתמול ביטלתי היום.

אלי אלאלוף: אתם רוצים להמשיך לדון או שאתם רוצים לעשות הפסקה?

יגאל גואטה: אני חושב שצריך לעשות איזה הפסקה, לחשוב על מה אנחנו עושים.

מנואל טרכטנברג: אני רוצה להבהיר.

מנואל טרכטנברג: המועצה עומדת בפני עצמה.

מנואל טרכטנברג: העניין של העברת המעונות למשרד הרווחה, שזה צעד ציני שאין מספיק מילים במילון שאני מכיר כדי לתאר את הסלידה ממנו, הפוגעני הזה, אבל זה לא שייך לעניין הזה, כי הרי העניין של העברת המעונות למשרד החינוך זה דבר שהיה צריך לקרות - - -

יגאל גואטה: למשרד הרווחה.

מנואל טרכטנברג: לא.

מנואל טרכטנברג: היה צריך לקרות לפני 20 שנה.

מנואל טרכטנברג: ובמהלך כל השנים האלה, לפי כל הדוחות, צריך לקרוא בעתיד.

מנואל טרכטנברג: זה רק עוד מהמורה, אבל זה לא פוגע במהות של הקמת המועצה.

יגאל גואטה: השאלה אם זה עולה בקנה אחד, שהמועצה לגיל הרך תשב תחת משרד החינוך כשהגיל הרך נמצא במשרד העבודה והרווחה.

יגאל גואטה: זה קצת תרתי דסתרי.

מנואל טרכטנברג: לא.

מנואל טרכטנברג: במצב היום, לפני המעבר למשרד הרווחה זה שכן במשרד הכלכלה, לכן הסתירה הזאת היתה קיימת מלכתחילה.

מנואל טרכטנברג: אמרנו: בואו נעשה את הצעד הראשון, ובהמשך המעונות יעברו למשרד החינוך.

מנואל טרכטנברג: הצעד הראשון חייבים לעשות בכל מקרה.

יגאל גואטה: היתה לנו תקווה שכל משרד הכלכלה יעבור למשרד החינוך.

יגאל גואטה: ..

אלי אלאלוף: בבלבול מותר לנו קצת הומור.

<דבורה ספיר אליעזר: עוד הודעה, ברשותך.

<דבורה ספיר אליעזר: קודם כול, אני רוצה להגיד שההבהרה שלי היתה משפטית ולא ערכית בקשר להחלטה שעברה אתמול.

<דבורה ספיר אליעזר: הדבר השני, ככל שהנושא עדיין נמצא היום בסמכותו של משרד הכלכלה והתעשייה ומחר או מחרתיים כשההחלטה תאושר על-ידי הכנסת תועבר למשרד העבודה, הרווחה והשירותים החברתיים, עדיין יש חילוקי דעות בקשר למי יהיה השר הממונה בקשר לגלאים שמשרד הכלכלה או משרד העבודה אחראים עליהם, ועדיין נותרה מחלוקת בקשר למי יהיה היושב-ראש בקשר לבחינה של אותם גילאים, ולכן עדיין אין הסכמות.

<דבורה ספיר אליעזר: החלטת הממשלה בקשר לתמיכה בהצעת החוק הזאת קבעה שצריכה להיות הסכמה בין כל המשרדים, ולכן ביקש גם השר כץ שלא יהיו הצבעות בשלב הזה בוועדה.

אלי אלאלוף: ההמלצה שלי להמשיך בדיון, ולא נקיים הצבעה.

אלי אלאלוף: זה מה שאני מציע לעשות.

<שמרית שקד-גיטלין: מכיוון שהיו שינויים בחלק מהסעיפים מאז שקראנו את הנוסח בפעם הקודמת, אני מציעה שנתחיל לקרוא.

<שמרית שקד-גיטלין: אם יש סעיפים שלא היו בהם שינויים אולי לא נקרא אותם.

<שמרית שקד-גיטלין: פשוט נתחיל לקרוא מההתחלה ונסקור את השינויים.

יגאל גואטה: אם אין הערות, תמשיכי.

<ולרי זילכה: יש.

<ולרי זילכה: יש.

אלי אלאלוף: כבר לסעיף הראשון?

<ולרי זילכה: כן.

אלי אלאלוף: בבקשה.

<ולרי זילכה: אני מפורום ארגונים והורים למען ילדים עם מוגבלות.

<ולרי זילכה: קודם כול, אני רוצה להגיד תודה רבה שוב ואני מברכת על החוק הזה.

<ולרי זילכה: אנחנו חושבים שהוא מאוד-מאוד חשוב באופן כללי ופרטני גם לילדים שלנו עם צרכים מיוחדים.

<ולרי זילכה: אני רוצה בסעיף המטרות לחדד אם אפשר.

<ולרי זילכה: השורה האחרונה "וכן להעניק להם שוויון הזדמנויות בחייהם הבוגרים" – היינו רוצים, אם אפשר, לשנות – "וכן לאפשר להם הכללה ושוויון הזדמנויות לאורך מעגל החיים".

<ולרי זילכה: אני אסביר איפה זה שונה.

<ולרי זילכה: הרעיון הזה של שוויון הזדמנויות בחייהם הבוגרים, אנחנו מבינים את הרציונל וכמובן מסכימים אתו, שהשקעה שתיעשה בגיל הרך תיתן את פירותיה בחייהם הבוגרים.

<ולרי זילכה: אותו דבר ברמת ההכללה, ככל שהילדים ישולבו ותהיה תפיסה של שוויון הזדמנויות, של שילוב לילדים בגיל הרך, תהיה להם אפשרות להשתלב בקהילה בחייהם הבוגרים, ולכן זה עוד קצת חידוד לתוך המשפט הזה שאנחנו חושבים שהוא עקרוני מאוד.

אלי אלאלוף: אני חוזר, נדמה לי שאמרנו את זה גם בדיון הקודם, אני בעד שילוב, בעד הכללתם וכו', עד הגיל שהמועצה אמורה לטפל ולא בחריגה.

<ולרי זילכה: ברור.

<ולרי זילכה: ברור.

<ולרי זילכה: אני אומרת את זה, כי אנחנו כבר הרבה שנים מנסים לקדם - - -

אלי אלאלוף: זה מלידה עד שש, וזה כתוב.

<ולרי זילכה: נכון.

<ולרי זילכה: החשש הוא שעלולה להיות פה תפיסה שמבדילה, סגרגטיבית, שאומרת שילדים עם צרכים מיוחדים יקבלו שוויון הזדמנויות ממקום כזה, וילדים - - -

אלי אלאלוף: אבל יודעים את זה.

אלי אלאלוף: בואו נהיה מעשיים.

אלי אלאלוף: עברתי את המקרה המשפחתי שלי לפני כמה שבועות.

אלי אלאלוף: הילד היה משולב ובשלב מסוים, גם על דעת המשפחה, החלטנו להעביר אותו למסגרת מיוחדת שהיא כולה במסגרת שמשלבת.

אלי אלאלוף: אין ברירה, לפעמים לטובת הילד צריך לדעת שאי-אפשר להשאיר אותו בשילוב.

<ולרי זילכה: כמובן אנחנו לא אומרים שלא יהיו מסגרות מיוחדות, לפעמים צריך וזה נכון, אבל התפיסה הבסיסית שקיימת היום שיש תפיסה ערכית של שילוב.

<ולרי זילכה: אנחנו כבר כמה שנים מנסים לקדם חקיקה שתיתן זכות של שילוב לפעוטות עם צרכים מיוחדים במעונות יום רגילים ואנחנו לא מצליחים.

אלי אלאלוף: מה היית רוצה תכל'ס?

אלי אלאלוף: נראה לי שאנחנו מטפלים בזה במספר רמות.

<ולרי זילכה: אני כמשפטנית יודעת את הערך המשמעותי מאוד של מטרת החקיקה ותכלית החקיקה והחשיבה מסביב לזה, ולכן הייתי רוצה - - -

אלי אלאלוף: מה זה אומר תכל'ס?

<ולרי זילכה: אני אומרת, הייתי רוצה שהמשפט יהיה "הכללה ושוויון הזדמנויות במעגל החיים", משמע ששוויון ההזדמנויות וההכללה לא יהיו רק בעתיד, אלא גם עכשיו עד גיל שש, שתהיה תפיסה של הכללה גם בגיל שש.

<ולרי זילכה: אם יש ילד שצריך מסגרת נפרדת, בבקשה, אבל שתהיה תפיסה עקרונית של זה.

אלי אלאלוף: מנו, אתה מתייחס לדיון או שאתה ממוקד בכעס שלך?

יגאל גואטה: בכאב.

מנואל טרכטנברג: כעס זה לא אסטרטגיה וכאב כן.

אלי אלאלוף: אני צריך להגיד את זה?

אלי אלאלוף: אני מרוקאי, אני בדרך כלל עף.

מנואל טרכטנברג: אם הבנתי נכון, את רוצה להוסיף את המילה "הכללה".

<ולרי זילכה: הכללה ושוויון הזדמנויות.

<ולרי זילכה: שוב, השתמע פה שההסתכלות היא רק לחייהם הבוגרים, וחשוב לי שיבינו שהכללה ושוויון הזדמנויות צריכים להתחיל גם בגיל הרך.

<ולרי זילכה: זאת אומרת, לא רק מה שאתה משקיע היום נותן פרות אחר-כך, אלא מה שאתה מכליל היום נותן את הפירות אחר-כך.

אלי אלאלוף: ברשותך, נרשום את זה.

אלי אלאלוף: בלאו הכי אנחנו חוזרים לפה גם לקריאה הראשונה וגם לקריאה השנייה והשלישית ונראה איך משלבים את זה.

<שמרית שקד-גיטלין: אני רושמת את זה ברשימה שלנו.

<שמרית שקד-גיטלין: לא בנוסח עצמו.

<ולרי זילכה: תודה.

<אביבית אהרונוף: אני מארגון בזכות, זה גם חלק מהפורום שולרי אחראית עליו.

<אביבית אהרונוף: בהמשך להערתה של ולרי, אם אפשר אחרי המילה "הולמת" להוסיף את המילה "מותאמת".

<אביבית אהרונוף: דיברנו על כך בישיבה הקודמת, אדוני, לגבי הנושא של הנגשה.

<אביבית אהרונוף: אני חושבת שלא די שהמסגרת תהיה הולמת אם ילדים עם צרכים מיוחדים לא יכולים להיכנס אליה, כי אין הרמפה.

אלי אלאלוף: אימצנו את זה.

אלי אלאלוף: אני בעד.

<אביבית אהרונוף: חשוב מאוד שהמסגרת תהיה גם מותאמת.

אלי אלאלוף: אנחנו נתקן את זה.

<אביבית אהרונוף: תודה רבה.

<שמרית שקד-גיטלין: בישיבה הקודמת דיברנו על נושא של מונגשת.

<שמרית שקד-גיטלין: הנושא של נגישות להבנתי היא לא מטרה לכשעצמה, היא אמצעי.

<שמרית שקד-גיטלין: גם בחוק הנגישות, חוק שוויון הזדמנויות לאנשים עם מוגבלות, בסעיף המטרה לא מצאתי את המילה נגישות.

<שמרית שקד-גיטלין: נגישות להבנתי היא אמצעי, היא לא מטרה.

<שמרית שקד-גיטלין: המטרה היא באמת לתת שוויון הזדמנויות לכולם.

<שמרית שקד-גיטלין: הנגישות היא אמצעי לזה.

<שמרית שקד-גיטלין: לכן אני לא כל-כך - - -

<אביבית אהרונוף: מאחר שמדובר כאן על התנאים - - -

יגאל גואטה: בישיבה הקודמת דיברנו על זה שזה כבר מופיע במקום אחר, הנושא של הנגשה, וזה לא בתוך המטרה.

יגאל גואטה: כבר דיברנו על זה וצריך לחזור עוד פעם.

<שמרית שקד-גיטלין: כל ההערות שהיו בישיבה הקודמת – אני לא בטוחה שמישהו יבין.

<שמרית שקד-גיטלין: כשאת אומרת "מותאמת", אולי את מבינה, אבל אנשים אחרים שיקראו את זה במנותק מהקונטקסט שאת מציינת לא כל-כך יכולים להבין מה זה.

<רויטל לן כהן: יכול להיות, אבל אם אנחנו נגיע למצב שנצטרך לפעול בעבור הילדים, יש לזה משמעות.

אלי אלאלוף: לא קיבלת רשות דיבור.

אלי אלאלוף: פעם שנייה – בחוץ.

<שמרית שקד-גיטלין: דבר ראשון, הוספה פסקה 3(א), שמדברת על תיאום בין משרדי הממשלה והרשויות המקומיות בכל הקשור לצרכים של ילדים עם מוגבלויות בגיל הרך.

<שמרית שקד-גיטלין: אני מניחה שאחד הצרכים הבסיסיים זה נגישות, זה ברור.

<שמרית שקד-גיטלין: ויש כאן נושא נוסף שביקשו חברי הכנסת להכניס.

<שמרית שקד-גיטלין: בפסקה (11) ביקשו שאחד מנציגי הציבור שיכהנו במועצה יהיה אדם בעל ידע ומומחיות בשילוב ילדים עם מוגבלויות בגיל הרך במסגרות הטיפול החינוך והכלליות.

<ולרי זילכה: אני חושבת שאם - - -

אלי אלאלוף: אני לא מבין מה קשה לכתוב "מותאמת"?

<שמרית שקד-גיטלין: אפשר להוסיף.

אלי אלאלוף: "מותאמת" זה נראה לי יותר.

<אביבית אהרונוף: אני מסכימה אתך שזה אמצעי, אבל מאחר שמדובר על תנאי שתהיה מסגרת הולמת, שהמסגרת תהיה מותאמת.

<שמרית שקד-גיטלין: את חושבת שיקראו "מותאמת" ויבינו למי היא מותאמת ולמה היא מותאמת?

<אביבית אהרונוף: מהפרוטוקול שיהיה כאן

<אביבית אהרונוף: קל יהיה להבין את ההקשר למי שיהיה מעוניין.

אלי אלאלוף: אני בעד להוסיף "מותאמת".

אלי אלאלוף: בבקשה.

<רויטל לן כהן: אני עורכת-דין מקואליציית הורים לילדים עם צרכים מיוחדים.

<רויטל לן כהן: המציאות בשטח מלמדת אותנו שכאשר אנחנו באים לבקש אחר-כך את הזכויות של הילדים כן נדבקים אתנו ללשון החוק.

<רויטל לן כהן: אם לשון החוק לא תהיה יותר מדויקת ואם בדברי ההסבר או בפרוטוקול של הדיון הזה לא נוכל להביא ולהראות שזו היתה כוונת המחוקק, נמצא את עצמנו מול שוקת שבורה כמו שאנחנו עומדים היום בחינוך, כשאמרו את אותו דבר.

<רויטל לן כהן: זה צריך להיות ברור, והנה, זה לא ברור.

<רויטל לן כהן: אנחנו מוצאים את עצמנו בחוזרי מנכ"ל שמסרסים את החוק ומאיינים את הילדים מזכויות, ולכן זה חשוב.

אלי אלאלוף: יש לנו תשובה עכשיו גם בהמשך בצורה מפורשת.

<שמרית שקד-גיטלין: יש לי אולי הצעה.

<שמרית שקד-גיטלין: אולי פשוט ב-(3א), בסוף הפסקה, היכן שכתבנו ספציפית על ילדים בגיל הרך עם מוגבלויות להוסיף "לרבות נגישות".

<שמרית שקד-גיטלין: נראה לי שההקשר יובן יותר.

אלי אלאלוף: אם זה מתאים שם יותר.

אלי אלאלוף: אבל הנגישות זה כבר חוק נפרד.

<שמרית שקד-גיטלין: נשאיר "מותאמת".

אלי אלאלוף: "מותאמת" וזהו.

אלי אלאלוף: נתקדם בבקשה.

<שולמית ביסמנובסקי: אני יושבת-ראש ארגון הגנים הפרטיים בישראל.

<שולמית ביסמנובסקי: אם שר החינוך לא יקבל לידיו את הסמכות על הגיל הרך, איך אנחנו נסתדר עם הרשות לגיל הרך תחת - - -

אלי אלאלוף: שאלת מיליון הדולר.

אלי אלאלוף: תני לנו לחיות עם המצב שלנו.

<שולמית ביסמנובסקי: אוטומטית החוק סותר את עצמו, כי אם הוא דן בכל נושא לידה עד שש - -

אלי אלאלוף: אנחנו לא סוגרים את החוק היום.

<שולמית ביסמנובסקי: כבר לידה עד שלוש לא נמצא שם.

אלי אלאלוף: אנחנו לא סוגרים.

אלי אלאלוף: אנחנו נשארים עם המשאלה המקצועית והרגשית שלנו.

אלי אלאלוף: כרגע אנחנו משנים.

אלי אלאלוף: נחכה.

מנואל טרכטנברג: זה חדש.

<רחלי סונגו: אני מהמחלקה המשפטית של משרד הרווחה והשירותים החברתיים.

<רחלי סונגו: לא הבנו למה הורידו את ועדת האיתור.

<רחלי סונגו: יש חשיבות גדולה לוועדת האיתור.

<רחלי סונגו: התפקיד של הסגן הוא תפקיד שצריך להיות תפקיד מהותי, הוא צריך להיות אובייקטיבי.

<רחלי סונגו: בשאר המשרדים המועצה מורכבת ממשרדים שונים, שיידעו שיש אדם שאובייקטיבי.

<רחלי סונגו: לא הבנו למה התנגדו לוועדת איתור.

<מיכל חורין: אני ממשרד החינוך.

<מיכל חורין: התנגדנו למינוי באמצעות ועדת איתור.

<מיכל חורין: אנחנו חושבים ששר החינוך יוכל למנות אדם מתאים.

<מיכל חורין: אנחנו חושבים שלא נכון יהיה להגביל אותו בעניין הזה.

<מיכל חורין: מדובר אומנם במועצה ציבורית, אבל היא יושבת תחת משרד החינוך.

אלי אלאלוף: מישהו ממשרד המשפטים פה?

<הדיל יונס: כן.

אלי אלאלוף: בדרך כלל במועצות מסוג זה יש מינוי אישי של שר?

<הדיל יונס: אני לא יודעת, אבל גם אנחנו התנגדנו לעניין ועדת האיתור.

אלי אלאלוף: אם לא ועדת איתור איך עושים?

<הדיל יונס: השר יכול למנות.

אלי אלאלוף: השר כן יכול למנות.

<שמרית שקד-גיטלין: למה התנגדתם, אגב, לוועדת איתור?

<הדיל יונס: אני לא בטוחה לגבי ההתנגדות, זה היה בשלב מאוד מוקדם, מישהי אחרת טיפלה בזה, אבל אני יודעת שהיתה התנגדות לעניין הזה.

<טלל דולב: בוקר טוב, אני מהתוכנית הלאומית לילדים ונוער בסיכון.

<טלל דולב: אני חושבת שבתור האדם שממלא היום תפקיד שהוא יחסית דומה לתפקיד סגן המועצה מבחינת הובלה של ארגון בין-משרדי, ובלי קשר לפוליטיקה כזאת או אחרת, אני מרגישה שחשוב מאוד שהאדם שימונה יהיה אדם שמההתחלה יהיה מקובל על כלל השותפים.

<טלל דולב: ולכן יש חשיבות גם במחיר שיקול הדעת של שר החינוך לתהליך מינוי שהוא תהליך מינוי ציבורי.

<טלל דולב: מכרז זה מאוד כבד.

<טלל דולב: אני ממונה בוועדת איתור, ואני חושבת שמראש יש משמעות לזה שאדם שממונה כבר יש לו אמון של כל המשרדים.

<טלל דולב: אני מרגישה שבשמונה השנים שלי בתפקיד זה גם מאוד שמר עלי ואפשר לי לעשות עבודה מקצועית.

<רויטל לן כהן: אני רוצה לחדד.

<רויטל לן כהן: מועצה ציבורית היא מועצה ציבורית.

<רויטל לן כהן: לא אמורה להיות בה פוליטיזציה.

<רויטל לן כהן: זה בדיוק המשמעות של מועצה ציבורית.

<רויטל לן כהן: אנשים שהשר לא מכיר, הוא לא ידע עליהם.

<רויטל לן כהן: יכול להיות שהם מצוינים וראויים, וללא ועדת איתור, לא תהיה לו שום דרך להגיע אליהם.

<רויטל לן כהן: זו המשמעות של מועצה ציבורית, שהיא ציבורית בלי פוליטיזציה ויש איזה הזדמנות לאנשים שהשר לא מכיר להכיר.

<דליה אלוני: שההחלטה תהיה מקצועית.

<יואב קריים: אדוני, כשאנחנו מסתכלים בדוח מבקר המדינה בכל נושא חברתי שהוא, הבעיה שחוזרת על עצמה ואפשר להעתיק אותה מדוח לדוח ומנושא לנושא היא התיאום הבין-משרדי בגלל הפוליטיזציה.

<יואב קריים: אם נייצר מועצה ללא ועדת איתור, ותהיה בשליטה גורפת של משרד החינוך, אנחנו נקבל דוח מבקר מדינה שנראה בדיוק כמו הדוחות הקודמים, והתפקוד של המועצה וההקמה שלה יהיו ברכה לבטלה.

אלי אלאלוף: עוד מישהו לוועדת איתור?

<דבורה ספיר אליעזר: בהמשך לדברים שאמרתי בהתחלה, מכיוון שיש חילוקי דעות במשרדי הממשלה בקשר לשר הממונה על-פי החוק וגם מי אמור להיות יושב-ראש הוועדה בעניין גילאי לידה עד שלוש, ומכיוון שלא נקיים הצבעות, אני מציעה שנשאיר את הבחינה של מי יהיה השר - - -

אלי אלאלוף: עוד לא החליטה הוועדה.

אלי אלאלוף: אנחנו ועדה סוברנית, יכולים לקבל החלטות מתי שהבנו.

<דבורה ספיר אליעזר: הבנתי ממך שאתם לא מצביעים.

<דבורה ספיר אליעזר: אם אתם מצביעים זה משהו אחר.

<דבורה ספיר אליעזר: אם לא, אולי אפשר להשאיר את זה לבחון מה הדרך הנכונה למצוא יושב-ראש שכן יהיה מקובל, לבחור איך ייבחר הסגן, לפי מי שהיושב-ראש ולא להחליט - - -

אלי אלאלוף: האם יש עוד הערות?

אלי אלאלוף: חבר הכנסת טרכטנברג, נשאיר את זה כמו שזה בינתיים.

מנואל טרכטנברג: כן.

<רויטל לן כהן: ללא ועדת איתור או עם ועדת איתור?

אלי אלאלוף: ללא ועדת איתור כרגע.

<רויטל לן כהן: זה לא יהיה מקצועי.

אלי אלאלוף: שמעתי והחלטנו.

אלי אלאלוף: מי שמחליט זה חברי הכנסת, לא את.

אלי אלאלוף: בואו נמשיך.

אלי אלאלוף: אין ועדת איתור בשלב הזה.

אלי אלאלוף: בבקשה.

אלי אלאלוף: כן, אדוני.

<ערן קופל: אני מההסתדרות הרפואית, ספציפית מאיגוד רופאי בריאות הציבור.

<ערן קופל: היינו פה גם בישיבה קודמת.

<ערן קופל: אנחנו חושבים שהיום המרכזים לגיל הרך, אנחנו רואים את זה גם בניסיונות שלנו בשטח, הם הולכים לשיתוף פעולה בין הבריאות והחינוך, מרכזים שהם גם טיפות חלב עם התפתחות הילד, כמובן בשיתוף רשות מקומית.

<ערן קופל: בתחום שלנו אנחנו עוסקים בניהול המערך של טיפול חלב בארץ, ולכן אנחנו חושבים שיש מקום גם לנציג של רופאי בריאות הציבור, כמי שאמונים על הנושא הזה, כמי שיכולים לתרום למועצה, בשבתנו כנציג יחיד בנושא הזה, אבל בהחלט לכוון את הפעילות של המועצה, ולדעתנו התרומה הזאת תהיה מאוד משמעותית, בעיקר בחיבור הזה בין הבריאות לחינוך, בתור אלה שעוסקים במקצוע הזה יום-יום, מנהלים אותו ורוצים גם אנחנו, כאיגוד, לקדם רפורמה בכל התחום של מערך טיפות החלב, שדומה מאוד בחשיבה שהפגנתם כאן לרשות אחת שאחראית על הנושא.

<ערן קופל: גם אנחנו עובדים בכיוונים מאוד דומים, ואנחנו חושבים שבמועצה לגיל הרך בהחלט יכול להיות מקום לפעילויות המשיקות האלה.

<ערן קופל: על אף ריבוי יחסי של נציגים זו מועצה ציבורית, ויש בה מכול וכול.

<ערן קופל: אנחנו מברכים ורוצים לבקש גם את השתתפותנו, רופאי בריאות הציבור.

<ערן קופל: תודה.

<שמרית שקד-גיטלין: רופא מומחה בבריאות הציבור – יש מומחיות כזאת?

אלי אלאלוף: האם למשרד הבריאות יש עמדה בנושא הזה?

<טל נשרי-אמתי: אני ממשרד הבריאות.

<טל נשרי-אמתי: למשרד הבריאות יש שני נציגים במועצה, וממילא הכוונה שאחד מהם יגיע מתחום בריאות הציבור, שהוא תחום שקיים בתוך משרד הבריאות, ויש רופאי בריאות הציבור בתוך משרד הבריאות, ולכן נברך אם יהיו בנוסף לזה עוד נציגים, אין לנו התנגדות, אבל כן חשוב לי להגיד משהו, אם אנחנו כבר נכנסים לנושא - - -

אלי אלאלוף: זה הגיל הרך, תבינו, צריך מומחיות מסוימת, לכן טוב שיהיה נציג הארגון הגדול ביותר שמתעסק בזה.

<טל נשרי-אמתי: אם רוצים להוסיף, אדרבה.

<טל נשרי-אמתי: אני לא חושבת שיש למשרד התנגדות.

<טל נשרי-אמתי: רציתי רק להוסיף משהו אחד, אם זה בסדר לדלג, או שיהיה אחר-כך.

<טל נשרי-אמתי: באופן כללי ההרגשה של משרד הבריאות היום שנוצר קצת חוסר איזון בייצוג של המשרדים במועצה, כיוון שיש משרדים שהעיסוק שלהם בתחום הגיל הרך הוא עיסוק מאוד נרחב, אוניברסלי, מעמיק, בהמון הקשרים, ויש משרדים שהנגיעה שלהם לתחום הגיל הרך היא קטנה, אם בכלל, חלקם לא ברור בכלל מה יהיה המשך הזיקה שלהם לנושא הגיל הרך.

<טל נשרי-אמתי: אני חושבת שההחלטה שהתקבלה לתת ייצוג שווה לכל משרד שנמצא במועצה, אני יכולה להבין שלפעמים אין ברירה, אבל אני חושבת שזה יוצר קצת חוסר איזון, כי בסופו של דבר רוב התוכניות שהמועצה תמליץ עליהן יהיו בתוך תוכניות שמשרד הבריאות יצטרך לבצע או משרד הרווחה יצטרך לבצע או משרד החינוך יצטרך לבצע, סביר להניח שמשרד הפנים קצת פחות, משרד הכלכלה קצת פחות, משרד האוצר, מראש יש לו נציג אחד, ובצדק, ויש בזה היגיון רב.

<טל נשרי-אמתי: הבקשה שלנו היא לא להוריד נציגים מאף אחד, אבל המשרד חושב שנכון להוסיף נציגות למשרד הבריאות ולמשרד הרווחה, בשל העיסוק הנרחב והמעמיק שלהם בתחומי הגיל הרך.

<ענבל אביב: אני מוויצ"ו.

<ענבל אביב: אני רוצה שוב לחזור ולבקש שתהיה נציגות גם של הצהרונים בתוך המועצה.

<ענבל אביב: אם המטרה של המועצה זה לתכלל - - -

אלי אלאלוף: כבר אמרנו שלא.

<ענבל אביב: נכון, אבל השינוי שנעשה פה - - -

אלי אלאלוף: אני בעד לרשום, אבל לא נקבל החלטה היום.

<ענבל אביב: בנוסח החדש גם נמחק הנציג של השלטון המקומי, שזה גם גוף של צהרונים, ונוצר פה ציבור שאין לו שום ייצוג במועצה לפי הרשימה החדשה.

<ענבל אביב: או שיוחזר נציג של השלטון המקומי - - -

אלי אלאלוף: נרשום.

<שולמית ביסמנובסקי: אני חושבת שצריך להיות גם נציג לארגונים של הגנים הפרטיים, משום ש-2,500 מסגרות בארץ, אין להם כאן ייצוג בוועדה, והם לידה עד שלוש, וזה שלוש שנים קריטיות וחייבים שיהיה ייצוג לענף הזה.

<שולמית ביסמנובסקי: אם אפשר, להוסיף נציג של ארגוני גנים פרטיים, בבקשה.

<מירה סלומון: אני ממרכז השלטון המקומי.

<מירה סלומון: אנחנו מתנגדים נחרצות להסרת נציג מרכז השלטון המקומי מהצעת החוק.

<מירה סלומון: נאמר כאן על-ידי משרד הבריאות שמשרדי הממשלה השונים הם אלה שיצטרכו ליישם את התוכניות של המועצה לגיל הרך.

<מירה סלומון: כמעט בכל תחום שמשרדי הממשלה יצטרכו לבצע יישום של התוכנית הזאת של הגיל הרך הם יצטרכו לבצע את זה בשיתוף פעולה עם הרשויות המקומיות.

<מירה סלומון: ובכל הכבוד למשרד הפנים ויש הרבה כבוד למשרד הפנים, הוא הרגולטור של הרשויות המקומיות, הוא המפקח עליהן, אבל הוא לא הקול שלהן, הוא לא מדברר אותן, הוא לא מביא את קולן, מרכז השלטון המקומי הוא מי שמביא את קולן, הוא הרגולטור, אנחנו מביאים את השטח.

אלי אלאלוף: יש נציג בתיאום עם שר הפנים.

אלי אלאלוף: מה הבעיה בזה?

אלי אלאלוף: אני בטוח שהם מדברים לפחות פעם ביום, שתי הפונקציות האלה.

אלי אלאלוף: זאת נקודה במחלוקת מאוד קשה, כפי שאת יודעת.

אלי אלאלוף: היות שאנחנו לא צריכים להצביע היום, לא נטפל במחלוקת הקשה.

אלי אלאלוף: זה יירשם לקראת הדיון הסופי.

<מירה סלומון: תודה רבה.

<יואב קריים: אני רוצה לבקש את השתתפותו של נציג שוויון זכויות לאנשים עם מוגבלות או מי מטעמו.

<יואב קריים: תודה על כך שהוספתם שאחד מנציגי הציבור יצטרך להיות מומחה, אבל צריך להבין שציבור הילדים עם מוגבלות זה ציבור מגוון, יש מעט מאוד גופים שיודעים להסתכל על הצרכים של כל ציבורי המשנה בתוך מה זה נקרא ילדים עם מוגבלות.

<יואב קריים: יש גוף שהוא מקצועי, שתמיד הראייה שלו היא שוויון זכויות, שהוא של משרד המשפטים, הוא חלק מהממשלה.

<יואב קריים: נציבות שוויון זכויות לאנשים עם מוגבלות חייבת לשבת במועצה הזאת.

אלי אלאלוף: ברשותך, נרשום את זה, אבל כרגע לא נשנה, כי אנחנו יודעים שהחוק הזה יקבל זבנג לפני שישתנה סופית.

<רויטל לן כהן: אדוני, מאחר שהילדים שלנו הועברו משרד הכלכלה, אני לא מבינה למה אנחנו צריכים אותם.

<רויטל לן כהן: במקור הנציגים של משרד הכלכלה היו, כי הילדים היו תחת משרד הכלכלה.

<רויטל לן כהן: אין שום סיבה כרגע שנציגים של משרד הכלכלה ישבו במועצה.

<קריאה: אולי זה עוד יחזור.

<רויטל לן כהן: חלילה.

<ולרי זילכה: מתפנים שני מקומות, שני כסאות.

<קריאה: הנה פינינו מקום לנציב שוויון זכויות לאנשים עם מוגבלות ולרשויות המקומיות.

אלי אלאלוף: יגידו שמשרד הרווחה צריך נציגים ואקס משרד הכלכלה רוצים.

מנואל טרכטנברג: הנקודה הזאת היא נקודה מצוינת, מה שנאמר כאן, כמובן שאם רוע הגזרה אכן יקרה והמעונות יועברו למשרד הרווחה, כמובן למשרד הכלכלה לא יהיה שום נציג, הרי אין שום נגיעה לעניין.

<רויטל לן כהן: גם היום אין.

<רויטל לן כהן: גם היום הם לא ממש מבינים בזה.

<דבורה ספיר אליעזר: יש חוקים שכבר קיימים, הם תחת משרד הכלכלה.

<דבורה ספיר אליעזר: לדוגמה, כל חוקי העבודה לצורך העניין מועברים לטיפולו של משרד הרווחה והשירותים החברתיים.

<יואב קריים: חוזרים.

<יואב קריים: חוזרים לשם.

<דבורה ספיר אליעזר: בעניין הספציפי של החוק הזה, שהוא חוק חדש, תידרש קצת מחשבה לבחון איזה סוג של נציגים מטעם אותו משרד מורחב ישבו בוועדה.

<דבורה ספיר אליעזר: זה עניין של יישום ועוד צריך לחשוב על זה.

אלי אלאלוף: לא נפתח דיון כשאין לנו תשובות כרגע.

<חגית פרידמן: אני מהעמותה להתפתחות הילד ושיקומו ופורום הארגונים למען ילדים עם מוגבלות.

<חגית פרידמן: העמותה להתפתחות הילד ושיקומו כוללת בתוכה מומחים מכל תחומי ההתפתחות בגיל הרך.

<חגית פרידמן: מאוד נשמח לעזור, לייעץ, להשתתף בתהליכים, עוד לפני שהמועצה תקום.

<חגית פרידמן: כתבתי על זה אי-מייל אליכם.

<חגית פרידמן: נשמח לעזור בתחומים של הפסיכולוגיה, הנוירולוגיה והחינוך.

אלי אלאלוף: קודם כול, תודה על הנכונות לעזור, אבל נשאיר קצת עבודה כשתקום המועצה וכשיהיה סגן שיהיה לו תפקיד להזמין אתכם לשיתוף פעולה.

אלי אלאלוף: חבר'ה, לא הכול במועצה.

אלי אלאלוף: תאמינו לי, רוב העבודה תהיה מחוץ למועצה.

<אביבית אהרונוף: למשרד החינוך יש שני נציגים במועצה, ואנחנו מבקשים שאחד מהנציגים יהיה מהאגף לחינוך מיוחד.

<אביבית אהרונוף: כל עוד ילדים עם צרכים מיוחדים נמצאים תחת האגף לחינוך מיוחד ולא נמצאים תחת האגף הכללי של החינוך הקדם יסודי, גם הילדים שלומדים במסגרות החינוך המיוחד וגם הילדים שלומדים במסגרות המשולבות, כדאי שתהיה נציגות בתוך משרד החינוך, כשאחד מהנציגים - - -

אלי אלאלוף: עברנו נושא בפעם שעברה.

אלי אלאלוף: יש לנו מספיק ניסיון, אל תנסו אותנו פעם שנייה.

אלי אלאלוף: בואו נמשיך.

<ולרי זילכה: רצינו להגיד תודה על סעיף 11.

אלי אלאלוף: מה שתודה - - -

<ולרי זילכה: גם צריך להגיד.

<אמיתי שוחט: אני מנציבות שוויון זכויות ממשרד המשפטים.

<אמיתי שוחט: כמו שולרי אמרה, אנחנו באמת מברכים על השינויים בסעיף 11.

<אמיתי שוחט: כמו שאנחנו רואים כאן, בתמיכת הארגונים, הנציבות מציעה שאחד מנציגי הציבור שיהיה אדם בעל ידע ומומחיות בשילוב ילדים עם מוגבלויות יהיה נציג של הנציבות או מטעם הנציבות.

<רויטל לן כהן: אתה לא יכול להחליף אותם.

<רויטל לן כהן: לא עלינו בלעדינו זה אומר שאתה לא יכול להיות במקומי.

<רויטל לן כהן: אתה משרד ממשלתי.

<אמיתי שוחט: שיהיה אחד הנציגים בנציבות.

<רויטל לן כהן: ממש לא במקום.

אלי אלאלוף: אנחנו נרשום את ההערה הזאת ונתייחס אליה בשלב הבא.

<רויטל לן כהן: לצד ההערה הזאת לרשום שהחוק דורש לא עלינו בלעדינו.

אלי אלאלוף: גברת, את ממשיכה דיון פרטי משלך?

<אמיתי שוחט: עמדת הנציבות שצריך להיות נציג לנציבות או מטעם הנציבות, והארגונים כאן אומרים שזה לא מבטל נציג של הארגונים.

אלי אלאלוף: נרשום את זה כהערה.

<שמרית שקד-גיטלין: בסעיפים 7, 9, 10, 11, 12, 13 ו-14 לא היו שינויים מהפעם הקודמת שקראנו, אז אני מציעה להמשיך.

אלי אלאלוף: אין צורך.

אלי אלאלוף: בואו נמשיך.

<שמרית שקד-גיטלין: סעיף 15.

<ענבר הרשקוביץ: סעיף קטן (א) נמחק.

<ענבר הרשקוביץ: אני חושבת שגם בסעיף 16 לא השתנה שום דבר.

מנואל טרכטנברג: לא השתנה שום דבר.

<שמרית שקד-גיטלין: לא השתנה שום דבר.

<שמרית שקד-גיטלין: את סעיף 18 אפשר לקרוא.

<אמיתי שוחט: 15(א) – למה הוא נמחק?

<שמרית שקד-גיטלין: היתה התנגדות של משרד החינוך.

<אמיתי שוחט: אם אני זוכר, היתה התנגדות לשש פגישות, וזה הורד בוועדה לארבע פגישות.

אלי אלאלוף: גם לארבע פגישות מתנגדים, אז ויתרנו על זה.

אלי אלאלוף: בואו נמשיך.

מנואל טרכטנברג: אני אציין שוב שאם המעונות יעברו, שר הכלכלה כמובן לא יהיה חבר יותר בוועדת השרים.

<שמרית שקד-גיטלין: נרשום את זה.

<דליה אלוני: הוא השר הממונה על המעונות.

<שמרית שקד-גיטלין: אז יהיה פעמיים שר הרווחה.

אלי אלאלוף: רק נבין שהשר נכנס לתפקידו אחרי אישור הכנסת, וזה עוד לא היה.

אלי אלאלוף: לא נעשה מהכנסת גוף שהוא רק חותמת גומי.

אלי אלאלוף: הוא לא חותמת גומי.

<דליה אלוני: אנחנו ממשרד החינוך מבקשים להוריד את הסעיף הזה.

אלי אלאלוף: לא מורידים.

<דליה אלוני: מדובר בוועדת שרים סטטוטורית, לרוב לא קובעים - - -

אלי אלאלוף: ראינו מה שבנט עשה במועצה, הוא נמנע.

אלי אלאלוף: אני לא בעד זה.

אלי אלאלוף: יש מינימום דרישות מהשרים לא רק מהפקידים.

<דליה אלוני: בכל זאת מדובר בוועדת שרים סטטוטורית, כמעט ואין כאלה.

אלי אלאלוף: שְמָהּ?

<דליה אלוני: - - -

אלי אלאלוף: כך קורה במשרד המשפטים?

אלי אלאלוף: כך הוא קובע?

<הדיל יונס: בדרך כלל אנחנו אומרים שלא צריך לקבוע לממשלה לוחות-זמנים לעבודה, אבל אין מניעה משפטית.

אלי אלאלוף: אני נכנע.

אלי אלאלוף: למה השר לא יכול לקבל על עצמו להיכנס?

<יואב קריים: הוא יכול וצריך.

אלי אלאלוף: למה פקיד כן צריך ונבחר ציבור לא צריך לפי שיקול דעתו?

אלי אלאלוף: רואים את דעתו, כמה היא מכרעת.

<שולמית ביסמנובסקי: אין מניעה להשאיר את זה כך.

אלי אלאלוף: נמשיך לפי השיטה הקיימת במשרד המשפטים, לא נעשה מלחמה מול כולם.

<יואב קריים: למה?

<שמרית שקד-גיטלין: סעיף קטן יורד.

<קריאה: היא אמרה שאין מניעה.

<אמיתי שוחט: השאלה אם אפשר להחזיר את המועצה, שלפחות המועצה תעבוד.

<רויטל לן כהן: - - - אם היא לא תתכנס?

אלי אלאלוף: לא אמרנו שהיא לא תתכנס, בשביל זה אתם קיימים תמיד.

<קריאה: אדוני אמר בישיבה הקודמת שהיא יכולה להתכנס ולא להחליט כלום, לפחות יש משהו מנדטורי שמחייב אותה להתכנס.

<שמרית שקד-גיטלין: רק שימו לב שאנחנו לא מדברים עכשיו על המועצה - - -

<ולרי זילכה: על ועדת השרים.

<אמיתי שוחט: אם מורידים את ועדת השרים, שלפחות המועצה תתכנס - - -

אלי אלאלוף: הדיון נגמר.

אלי אלאלוף: אנחנו סומכים על אנשי הציבור להביא את הפקידים והנבחרים לקיים דיון.

<קריאות: - - -

אלי אלאלוף: חבר'ה, יש דבר אחד שאנחנו שולטים פה, זה לוח-הזמנים פה.

<רויטל לן כהן: שר החינוך למשל ימשיך לעסוק במנהרות ולא בילדים, כי אף אחד לא הכריח אותו.

<דליה אלוני: הרוב של שני שלישים מוועדת השרים זה שוב קביעה בחקיקה לגבי סדרי העבודה של הוועדה.

<דליה אלוני: אנחנו חושבים שדווקא זה יגביל את הפעילות של הוועדה.

<דליה אלוני: מה יקרה אם יגיע שר אחד?

<דליה אלוני: אי-אפשר יהיה לאשר את תוכנית העבודה?

<רויטל לן כהן: נכון.

<רויטל לן כהן: שיגיעו כולם, שיטריחו את עצמם למען ילדי ישראל.

<רויטל לן כהן: אם הם לא יטריחו, בעיה.

<דליה אלוני: אין חקיקה שקובעת סדרי עבודה.

<קריאות: - - -

<אמיתי שוחט: אי-אפשר גם וגם.

<אמיתי שוחט: גם התנגדתם לחקיקה כזאת וגם - - -

אלי אלאלוף: החלטתם שזה דיון חופשי?

<דליה אלוני: אנחנו מבקשים להוריד את הקביעה של הרוב של שני שלישים מחברי ועדת השרים.

אלי אלאלוף: גם זה מקובל במשרד המשפטים?

אלי אלאלוף: ככה זה?

<הדיל יונס: ככה זה.

<הדיל יונס: זה גם חריג.

<הדיל יונס: לעומת הקביעה של מספר התכנסויות, זה יכול דווקא לפגוע בעבודת הוועדה.

<הדיל יונס: אם לא יגיעו מספיק שרים, אי-אפשר יהיה להעביר את התוכנית ולקדם את העבודה.

<רויטל לן כהן: מצוין, אז שיגיעו.

אלי אלאלוף: גברת, את ממשיכה להפריע.

אלי אלאלוף: תסיימי בבקשה את המשפט, לא שמעתי.

<הדיל יונס: לטובת קידום העבודה דווקא לא צריך לקבוע מספר שרים מינימלי, כי אז אפשר להצביע עם פחות שרים נוכחים.

<דליה אלוני: על-פי הנוסח הזה צריכים להגיע ארבעה שרים.

אלי אלאלוף: טלל, בבקשה.

<טלל דולב: אני רוצה להזכיר שהמטרה היא לא לקדם את העבודה ולהעביר החלטות, אלא לקדם את העבודה הבין-משרדית וההסכמה בין המשרדים.

<טלל דולב: מה שקורה פה לאט-לאט, לצורך קידום העבודה – אני מדברת בין המשרדים כרגע, אפילו לא בציבור – לצורך קידום העבודה מורידים את כל המנגנונים שמהווים איזונים ובלמים להגעה להסכמות בין המשרדים.

<טלל דולב: אני חושבת שצריך להשאיר חלק מהם.

אלי אלאלוף: רק שתבינו, ועדות שרים מטעם הממשלה יכולות להתכנס עם היושב-ראש בלבד, לכן אי- אפשר פה לדרוש יותר ממה שדורשים מהממשלה, ומשרד המשפטים נותן את הסכמתו לזה, ולכן אני לא חושב שאנחנו צריכים להחמיר יותר.

<טלל דולב: מצד שני יש פה אחריות בין-משרדית.

אלי אלאלוף: ועדת השרים מטעם הממשלה זאת אחריות מדינה.

אלי אלאלוף: לפעמים מגיע היושב-ראש עם המזכירה.

<טלל דולב: תביא את התוכנית לאישור בישיבת ממשלה.

<אמיתי שוחט: אם המועצה תתכנס, זה יכול לתת מענה למה שטלל אמרה.

אלי אלאלוף: יש מנגנונים אחר-כך שאם יש החלטה שמתקבלת בצורה כזאת, יש לשרים זמן לערער או לבקש דיון בממשלה.

אלי אלאלוף: יש לנו עוד שתי דקות, אז תתנו לנו בבקשה לסיים את הקריאה.

<שמרית שקד-גיטלין: מה הוחלט?

<שמרית שקד-גיטלין: ברוב של שני שלישים להוריד?

אלי אלאלוף: כן.

אלי אלאלוף: אם משרד המשפטים אומר שלא, אז לא.

<שמרית שקד-גיטלין: לא אמרת שיש מניעה משפטית, אם הבנתי את דבריך.

<שולמית ביסמנובסקי: אין מניעה.

<הדיל יונס: אנחנו מדברים על ועדת השרים או על - - -

<שמרית שקד-גיטלין: על הרוב של שני שלישים.

<הדיל יונס: אני חושבת שאין מניעה, אבל זה עלול לעורר אחר-כך בעיות, אז עדיף בלי.

<טל נשרי-אמתי: הנושא של הרוב של שני שלישים עלה לבקשתנו, לבקשת משרד הבריאות, מתוך החשש שלנו, שבוועדת שרים של שישה חברים, כשבסוף מי שצריך ליישם את ההחלטה זה משרד מסוים, יכול להיות חוסר איזון ביכולת של שרים אחרים להחליט למשרד מסוים מה לעשות, בלי שיש לו יכולת להשפיע.

<טל נשרי-אמתי: שוב, אנחנו מדברים על משרדים – כשמסתכלים על החברים בוועדת השרים, אנחנו לא מדברים רק על שרי הרווחה, הבריאות והחינוך, אנחנו מדברים כאן על שרים נוספים, ואנחנו חושבים שכן צריך שתהיה הסכמה רחבה, כי בסופו של דבר כל יישום של תוכנית שהמועצה תרצה, תצטרך לקבל את הסכמת המשרדים, אחרת הדברים לא יצאו לפעול.

<טל נשרי-אמתי: משרד הבריאות עומד על כך שיהיה רוב מיוחס.

<טל נשרי-אמתי: חשבנו אפילו שכאשר המלצה של המועצה נוגעת למשרד מסוים, השר שאחראי על המשרד הזה יהיה צריך להסכים.

<טל נשרי-אמתי: אנחנו מבינים שיש עם זה קושי, אבל רוב של שני שלישים נראה לנו המינימום ההכרחי בשביל לשמור על הצורך בהסכמה ובאיזון בתוך המועצה.

<ולרי זילכה: אולי שני שלישים מהנוכחים.

<טל נשרי-אמתי: לא.

<טל נשרי-אמתי: שני שלישים מחברי המועצה.

<טל נשרי-אמתי: שני שלישים מהנוכחים זה כמעט תמיד יהיה ממילא.

<טל נשרי-אמתי: יש שלושה נוכחים, יהיו שניים מול אחד, זה שני שלישים ממילא - - -

<שמרית שקד-גיטלין: את ההערה הזאת נשאיר לפעם הבאה.

אלי אלאלוף: אנחנו נשאיר את הסעיף כמו שהוא, ונרשום בצד שיהיה דיון חוזר.

אלי אלאלוף: נמשיך.

אלי אלאלוף: אפשר לסיים את הקריאה?

<ענבר הרשקוביץ: סעיף קטן (ב) נמחק.

<רחלי סונגו: אני מהמחלקה המשפטית של משרד הרווחה.

<רחלי סונגו: לא הבנתי את הסעיף הזה.

<רחלי סונגו: זה אומר שהפעילות עם מרכז המחקר שקשורה לחינוך תיעשה בתיאום עם החינוך?

<רחלי סונגו: גם במשרד הרווחה יש מחקר, ואני מניחה שלמשרד הבריאות יש המחקר שלהם.

<רחלי סונגו: נראה לי שצריך שיהיה כתוב שזה יהיה בתיאום עם המשרדים, בהתאם לנושא של המחקר.

<רחלי סונגו: למשל לנו יש מחקרים בנושא הגיל הרך.

<רחלי סונגו: חשוב שתהיה קורלציה.

אלי אלאלוף: המחקר זה התחום של פרופ' טרכטנברג.

<רחלי סונגו: שזה יהיה בתיאום עם המשרדים השונים בהתאם לתחום המחקר.

מנואל טרכטנברג: אפשר להגיד משרדי מחקר במשרדים אחרים שנוגעים בדבר.

אלי אלאלוף: זה לא מרכזים.

אלי אלאלוף: ברווחה זה יחידת מחקר.

<שמרית שקד-גיטלין: כן, יחידה.

<שמרית שקד-גיטלין: "תיעשה בתיאום עם הרשות הארצית למדידה והערכה במשרד החינוך ובתיאום עם משרדי הממשלה הנוספים.

<שמרית שקד-גיטלין: "

אלי אלאלוף: "ועם יחידות המחקר של המשרדים.

אלי אלאלוף: " נסיים, בבקשה את הקריאה.

<רויטל לן כהן: פה זה בסדר להכריח אותם לקיים דיון?

<דליה אלוני: הם יקיימו דיון.

<שמרית שקד-גיטלין: אני רק אגיד לגבי הגדרות תחום פעולה וסעיף תקציב אנחנו נבדוק.

<שמרית שקד-גיטלין: אם יהיה צורך להגדיר אותם, נגדיר אותם, אם לא יהיה צורך, לא נגדיר.

<דליה אלוני: אנחנו מבקשים לוודא שמדובר בתקציב שהוא תוספתי על זה של משרד החינוך ממילא, מראש.

<דליה אלוני: מהנוסח זה עולה.

אלי אלאלוף: זה לא חשוב.

אלי אלאלוף: זה ממש לא חשוב.

אלי אלאלוף: את לא קופאית של המשרד.

אלי אלאלוף: הכול תוספתי?

אלי אלאלוף: אין יתרות במשרדים?

<דליה אלוני: שתהיה תוספת - - -

אלי אלאלוף: אנחנו נשאיר את זה ככה.

<רחלי סונגו: סעיף 22 – אנחנו מבקשים שעניין התקנות יהיה בהתייעצות עם משרד הרווחה והשירותים החברתיים.

אלי אלאלוף: אני מציע שנשאיר, כשהכול משתנה.

מנואל טרכטנברג: ממילא הוא יהיה - - -

<רחלי סונגו: אני רק אומרת לפרוטוקול.

<רויטל לן כהן: אני רוצה להתייחס להגדרה לגבי התקנות, "והוא רשאי להתקין תקנות לביצועו".

<רויטל לן כהן: לצערי אין כמעט ועדה בכנסת שאנחנו לא דנים בה, בין בוועדת החינוך, הוועדה לזכויות הילד, ועדת הפנים של הכנסת, בעובדה שמשרד החינוך לא מתקין תקנות, ואז הוא עובד דרך חוזרי מנכ"ל.

<רויטל לן כהן: אני מאוד מבקשת שזה לא יהיה "רשאי להתקין תקנות", אלא שר החינוך יתקין תקנות.

<רויטל לן כהן: אחרת, נמצא את עצמנו כמו בכל תחום אחר מול משרד החינוך בלי תקנות ועם חוזרי מנכ"ל שמשתנים חדשות לבקרים.

אלי אלאלוף: בהצעת החוק הזאת אין חובה לכתוב תקנות.

אלי אלאלוף: בינתיים כתבנו מה שכתבנו.

אלי אלאלוף: מה שוועדת הכנסת תאשר.

אלי אלאלוף: כך זה סוכם.

אלי אלאלוף: סוכם שהדיונים על מועצת הגיל הרך יהיו באחת הוועדות שוועדת הכנסת תקבע.

<שולמית ביסמנובסקי: כבוד יושב-ראש הוועדה, תעשו מאמץ אדיר להעביר לחינוך ולא לרווחה את כל הנושא של הגיל הרך, כדי לפתור את הבעיה הזאת.

<שולמית ביסמנובסקי: אנחנו סומכים עליכם במאה אחוז.

אלי אלאלוף: אני מצטער שקיימנו דיון באווירה כזאת.

אלי אלאלוף: לא אנחנו קבענו, רק קבענו את המועד.

אלי אלאלוף: האווירה הזאת זה לא אנחנו.

אלי אלאלוף: באופן אישי אני אומר, אני חושב שהחברים שלי מצטרפים, אנחנו נצטער אם זה לא יהיה במשרד החינוך.

אלי אלאלוף: תודה.